钦定古今图书集成/方舆汇编/边裔典/第060卷 > 大秦国
## 钦定古今图书集成/方舆汇编/边裔典/第060卷 > 大秦国

《洞冥记》：元封三年，大秦国贡花蹄牛，其色駮，高六尺，
尾环绕其身，角端有肉，蹄如莲花，善走多力。帝使辇
铜石以起望仙宫，迹在石上，皆如花形。故阳关之外
花牛津时得异石，长十丈，高三丈，立于望仙宫，因名
龙钟石。武帝末，此石自陷入地，惟尾出土上，今人谓
“龙尾墩”也。

《续博物志》：“元封三年，大秦献花蹄牛，高六尺，尾环绕
角，生四耳阿萨部。”

《酉阳杂俎》：“阿勃参出拂菻国，长一丈馀，皮色青白，叶
细，两两相对。花似蔓菁，正黄；子似胡椒，赤色。斫其枝，
汁如油，以涂疥癣，无不瘥者。其油极贵，价重于金。
㮏祇出拂菻国。苗长三四尺，根大如鸭卵，叶似蒜，叶，
中心抽条甚长，茎端有花六出，红白色，花心黄赤，不
结子。其草冬生夏死，与荠麦相类。取其花，压以为油，
涂”身，除风气。拂菻国王及国内贵人皆用之。

野悉蜜，出拂菻国，亦出波斯国。苗长七八尺，叶似梅
叶，四时敷荣。其花五出，白色，不结子。花若开时，遍野
皆香，与岭南詹糖相类。西域人常采其花，压以为油，
甚香滑。

《偃曝谈馀》：《朱泽民集》载《异域说》甚奇。至正丁亥冬，寓
京口乾元宫之宝俭斋，适昆陵监郡岳忽难、平阳同
知散竺台偕来访，自言“在延祐间，忝宿卫近侍，时有
拂菻国使来朝，备言其域当日没之处，土地甚广，有
七十二酋长，地有水银海，周回可四五十里。国人取
之之法，先于近海十里掘坑井数十，然后使健夫骏
马驰骤，可逐飞鹰者。”人马皆贴以金薄，迤逦行近海，
日照金光晃耀，则水银滚沸，如潮而来，势若粘裹。其
人即回马疾驰，水银随后赶至。行稍迟缓，则人马俱
为水银拦没。人马既速回，于是水银之势渐远，力渐
微，却复奔回。遇坑井则水银溜积其中，然后其国人
旋取之，用香草同煎，皆花银也。其地又能撚毛为布，
谓之《梭福》，用密。〈缺〉丹，染成沉绿，浣之不淡。其馀氍毹
锦叠，皆常产也。至正壬午间，献黑马，高九尺馀，𩯣尾
垂地七尺，即其地所产。“来使四年，至乞失密，又四年
至中州，过七度海，方抵京师焉。”岳监郡竺同知既别，
去仆书而记其说。是岁十一月十九日也。

拂菻国，孤寡无依，一村人家轮流养，不容别村求食。
《明外史》：“万历时，大西洋人至京师，言天主耶苏生于
如德亚，即古大秦国也。其国自开辟以来六千年，史
书所载，世代相嬗，及万事万物原始，无不详悉，谓为
天主肇生人类之邦。言颇诞谩不可信。其物产珍宝
之盛，具见前史。”〈又〉意大里亚居大西洋中，自古不通
中国。万历时，其国人利玛窦至京师，为《万国全图》，言
“天下有五大洲。第一曰亚细亚洲，中凡百馀国，而中
国居其一。第二曰欧罗巴洲，中凡七十馀国，而意大
里亚居其一。第三曰利未亚洲，亦百馀国。第四曰亚
墨利加洲，地更大，以境土相连，分为南北二洲。最后
得墨瓦腊尼加洲为第五，而域中大地尽矣。”其说荒
渺莫考，然其国人充斥中土，则其地固有之，不可诬
也。大都欧罗巴诸国悉奉天主耶苏教，而耶苏生于
如德亚，其国在亚细亚洲之中，西行教于欧罗巴洲。
其始生在汉哀帝元寿二年庚申，阅一千五百八十

官马堂以其方物进献，自称大西洋人。礼部言：“《会典》
止有西洋琐里国，无大西洋，其真伪不可知。又寄居
二十年，方行进贡，则与远方慕义，特来献琛者不同。
且其所贡天主及《大主母图》，既属不经，而所携又有
神仙骨诸物。夫既称神仙，自能飞升，安得有骨？则唐
韩愈所谓凶秽之馀，不宜入宫禁者也。况此等方物
未经臣部译验，径行进献，则内臣混进之非，与臣等
溺职之罪俱有不容辞者。及奉旨送部，乃不赴部审
译而私寓僧舍，臣等不知其何意。但诸番朝贡，例有
回赐，其使臣必有宴赏。乞给赐冠带还国，勿令潜居
两京，与中人交往，别生事端。”不报。八月，又言：“臣等议
令利玛窦远国候命五月，未赐纶音，毋怪乎远人之
郁病而思归也。察其情词恳切，真有不愿上方锡予，
惟欲山栖野宿之意。譬诸禽鹿久羁，愈思长林丰草，
人情固然。乞速为颁赐，遣赴江西诸处，听其深山邃
谷，寄迹怡老。”亦不报。已而帝嘉其远来，假馆授粲，给
赐优厚。公卿以下重其人，咸与晋接。玛窦安之，遂留
居不去。以三十八年四月卒于京，赐葬西郭外。其年
十一月朔，日食，历官推算多谬，朝议将修改。明年，五
官正周子愚言：“大西洋归化人庞迪、我能、《三拔》等，深
明历法，其所携历书，有中国载籍所未及者，当令译
上，以资采择。”礼部侍郎翁正春等因请仿洪武初设
《回回历》科之例，令迪我等同测验，从之。自玛窦入中
国后，其徒来益众。有王丰肃者，居南京，专以天主教
惑众，士大夫暨里巷小民间为所诱。礼部郎中徐如
珂恶之，其徒又自夸风土人物远胜中华。如珂乃召
两人，授以笔札，令各书所记忆，悉舛谬不相合，乃倡
议驱斥。四十四年，与侍郎沈㴶、给事中晏文辉等合
疏斥其邪说惑众，且疑其为佛郎机假托，乞急行驱
逐。《礼科》给事中余懋孳亦言：“自利玛窦东来，而中国
复有天主之教。乃留都王丰肃、阳玛诺等煽惑群众，
不下万人，朔望朝拜，动以千计。夫通番左道并有禁，
今公然夜聚晓散，一如白莲、无为诸教。且往来壕境，
与汉中诸番通谋，而所司不为遣斥，国家禁令安在？”
帝纳其言。至十二月，令丰肃及迪我等俱遣赴广东，
听还本国。命下久之，迁延不行，所司亦不为督发。四
十六年四月，迪我等奏：“臣与先臣利玛窦等十馀人，
涉海九万里，观光上国，叨食大官十有七年。近南北
参劾，议行屏斥。窃念臣等焚修学道，尊奉天主，岂有
邪谋，敢堕恶业？惟圣明垂怜，候风便还国。若寄居海
屿，愈滋猜疑。乞并南都诸处陪臣，一体宽假。”不报，乃
怏怏而去。丰肃等变姓名，复入南京，行教如故，朝士
莫能察也。其国善制炮，视西洋更巨。既传入内地，华
人多效之而不能用。天启、崇祯间，东北用兵，数召汉
中人入都，令将士学习，其人亦为尽力。崇祯时，历法
益疏舛，礼部尚书徐光启请令其徒罗雅谷、汤若望
等以其国新法相参较，开局纂修，报可。久之书成，即
以崇祯元年戊辰为历元，名之曰《崇祯历》。书虽未颁
行，其法视《大统历》为密，识者有取焉。其国人东来者，
大都聪明特达之士，意专行教，不求禄利。其所著书，
多华人所未道，故一时好异者咸尚之。而士大夫如
徐光启、李之藻辈，首好其说，且为润色其文词，故其
教骤兴。时著声中土者，更有龙华民、毕方济、艾如略、
邓玉函诸人。华民，方济、如略及熊三拔，皆意大里亚
国人；玉函，热而玛尼国人，庞迪我依西把尼亚国人，
阳玛诺、波而都瓦尔国人，皆欧逻巴洲之国也。其所
言风俗物产多夸，且有《职方外记》诸书在，不具述。

《日知录》今之佛经，皆题云大秦，鸠摩罗什译，谓是姚
兴国号，非也。大秦乃西域国名。《后汉书西域传》言：“大
秦国在海西，地方数千里，有四百馀城，小国役属者
数十。”又云：“天竺国西与大秦通。”此其国名之偶同。而
传以为其人民皆长大平正，有类中国，故谓之大秦，
固未必然。而《晋书载记》，石季龙时，有安定人侯子光，
自称“佛太子”，谓“大秦国来当王小秦国”，以中国为小
秦，则益为夸诞矣。